12-il każ ġdid ta' trasmissjoni lokali – 5 minnhom mill-festa ta' Santa Venera
Imtella' Lulju 29, 2020 - Aġġornata 29 Ta' Lulju, 2020 1:27pm L-awtoritajiet tas-saħħa rrappurtaw 12-il każ ġdid ta' COVID-19 li ħamsa minnhom huma relatati mal-festa ta' Santa Venera u tnejn relatati mal-party 'Hotel Takeover' li sar ġimgħa u nofs ilu. Intqal li l-ħames każijiet l-oħrajn huma sporadiċi. Il-każijiet instabu minn fost 1,615-il swab test. Il-Ministeru għas-Saħħa qal li issa hemm 46 każ attiv, l-ogħla numru fl-aħħar xahrejn. Iċ-ċifri tal-aħħar sigħat żiedu t-total ta' każijiet għal 720, b'665 minnhom ifiequ. Bejn ilbieraħ u llum ma kien hemm ħadd fieq. Il-każijiet ġodda u attivi ma jinkludux is-66 immigrant li lbieraħ nstabu pożittivi għal COVID-19. Huma ddaħlu Malta jumejn ilu mill-Forzi Armati bħala parti minn grupp ta' 94 immigrant. Il-Ministeru għas-Saħħa qal li l-immigranti li qed jaslu bil-baħar qed jinżammu kwarantina għal 14-il jum u jiġu ttestatjati għal COVID-19.